સૌથી પહેલાં તન્ના દંપતીએ આ વિચાર અંગે પોતાના મિત્રો અને સંબંધીઓ સાથે ચર્ચા કરી. આ સારા કામ અંગે સાંભળીને સૌએ આગળ વધવાનો વિશ્વાસ આપ્યો, પછી તેમણે તેમની આસપાસ જ એવા જરૂરિયાતમંદ લોકોની શોધ શરૂ કરી. આશરે દોઢથી બે મહિના સુધી તે ઘરેઘરે જઈને એવા લોકોને શોધતા રહ્યા. એવા 27 વડીલોનું લિસ્ટ તૈયાર કરવામાં આવ્યું, જેઓ બીમાર હતા અને મદદની જરૂર હતી. પોતાની સેવાનો વ્યાપ વધારવા માટે તેમણે મંદિર અને સ્ટેશનની બહાર પણ પોસ્ટર્સ લગાવ્યાં. ધીરેધીરે જરૂરિયાતમંદ લોકોની સંખ્યા વધતી ગઈ. ભગવાનનું આપેલું ઘણું હતું જેથી તેમને શરૂઆતમાં નાણાંની જરૂર નહોતી. જેમજેમ લોકોને આ અંગે જાણ થઈ તેમતેમ અનુદાન આપનારાઓની સંખ્યા પણ વધતી ગઈ. શરૂશરૂમાં તેઓ ખુદ જ તેમના સંબંધીઓની મદદથી ટિફિન્સની ડિલિવરી કરતા હતા, પરંતુ બાદમાં મુશ્કેલી સર્જાતાં તેમણે તે કામ મુંબઈના ડબાવાળાઓને સોંપી દીધું. ટ્રસ્ટની તરફથી રોજ 102 વડીલોને ફ્રી લંચની ડિલિવરી આપવામાં આવે છે. જ્યાં સામાન્ય રીતે ડબાવાળા એક ડિલિવરીના રૂ.650 મહિનાના લે છે, ત્યાં જ નિમેશ તન્ના ચેરિટેબલ ટ્રસ્ટના ટિફિનની ડિલિવરીના રૂ.450 લે છે.